tartuNLP/wikipedia-smugri-20251201 huggingface dataset:
Aaron Brocklehurst

Aaron Brocklehurst (s. 10. kesäkuuta 1985 Nanaimo, Brittiläinen Kolumbia, Kanada) on kanadalainen jääkiekkopuolustaja, joka pelaa DEL-liigaa Grizzly Adams Wolfsburgissa. Hänen vahvuutensa ovat luistelussa ja kiekollisessa pelissä.
Ura.
Brocklehurst kävi junioriuransa jälkeen vuodet 2004–2008 St. Cloud State Universityä ja pelasi NCAA:ssa. Vuosina 2008–2010 hän edusti neljää eri seuraa ECHL:ssä, ja niistä viimeisimpinä Reading Royalsia keväällä 2010. Kaudella 2009–2010 Brocklehurst teki ECHL:ssä yhteensä tehot 15+25=40 ja oli liigan puolustajien pistepörssin yhdeksäs. Hän pelasi kauden aikana myös ECHL:n tähdistöottelussa. Brocklehurstilla on myös neljän AHL-ottelun kokemus Lake Erie Monstersista kaudelta 2008–2009.
Kesäkuussa 2010 Brocklehurst tuli viikon mittaisella try-outille Rauman Lukkoon. Heinäkuussa hän sai 1+1-vuotisen sopimuksen Lukon kanssa, joka sisälsi kahden kuukauden koeajan. Brocklehurstin koeaika päättyi syyskuun 2010 lopulla ja hän sai jatkaa joukkueessa. 
Brocklehurst ehti pelata Lukossa 24 ottelua tehoin 2+11=13, kunnes hänen peliaikansa väheni Nolan Prattin tultua joukkueeseen marraskuussa 2010. Prattin tultua Lukkoon joukkueessa oli neljä ulkomaalaiskiintiön täyttänyttä pelaajaa (Brocklehurst, Pratt, Kurtis McLean ja Justin Morrison) ja yhdessä SM-liigaottelussa saa esiintyä korkeintaan kolme pelaajaa. Brocklehurst siirtyi joulukuussa 2010 syyskauden neljän viimeisen ottelun mittaisella lainasopimuksella Pelicansiin. Hän kuitenkin purki joulutauolla sopimuksensa Lukon kanssa ja teki Pelicansin kanssa kevääseen 2012 ulottuvan sopimuksen.
Stakeholder Engagement Service

Stakeholder Engagement Service, eli SES suom. Osakas-sidospalvelu, eli OSP merkitsee sidosryhmien sitouttamis- ja aktivointimenetelmää, jossa kohderyhmät tuodaan verkossa brändin ympärille virtuaaliyhteisön avulla. Sen yleisimmät sovellukset ovat markkinoinnissa ja tuotekehityksen joukkoistamisessa (käytetään myös nimeä yleisöosallisuus, engl. "crowdsourcing").
Yhteisöä ylläpitää useimmiten kolmas osapuoli, mutta yhteisön toiminta perustuu keskinäiseen vuorovaikutukseen ja se tuottaa pääosan sisällöstä itse.
Motiivi vuorovaikutukseen tulee yhteisestä sosiaalisesta objektista joka voi käytännössä olla mikä tahansa käyttäjää motivoiva asia.
Tässä yhteydessä englannin sanaa “stakeholder” käytetään sen laajassa merkityksessä tarkoittamaan yrityksen tai muun organisaation sidosryhmiä. Näitä voivat olla esim. omistajat, johto, työntekijät, alihankkijat, asiakkaat, yhteistyökumppanit ja rahoittajat.
Suomessa SES-menetelmää ovat käyttäneet ainakin Orion ja Aurinkomatkat.
Olof Palme (historioitsija)

Olof Palme (21. syyskuuta 1884 Porvoo – 3. huhtikuuta 1918 Tampere) oli ruotsalainen historioitsija ja ruotsalaisten vapaaehtoisten organisoija Suomen sisällissotaan.
Olof Palme oli Sven Palmen ja Hanna von Bornin poika, ja pääministeri Olof Palmen setä. 
Palme opiskeli historiaa Uppsalassa ja aloitti arkeologiset kaivaukset Sigtunassa. Hänen ansiotaan on, että kaupunki sai museon, "Sigtuna Fornhemin". 
Palme oli mukana johtohenkilönä organisoimassa ruotsalaista prikaatia. Hän kaatui Tampereen valtauksen aikana, ja hänet haudattiin Sigtunaan.
Govan Mbeki

Govan Archibald Mvuyelwa Mbeki (9. heinäkuuta 1910 Transkei – 30. elokuuta 2001 Port Elizabeth) oli eteläafrikkalainen poliitikko, vapaustaistelija ja Afrikan kansalliskongressin (ANC) ja Etelä-Afrikan kommunistisen puolueen (SACP) keskeisiä vaikuttajia.
Mbeki opiskeli Fort Haren yliopistossa missä suoritti opettajan pätevyyden ja "Bachelor of Arts" -tutkinnon vuonna 1936. Hän liittyi Etelä-Afrikan kommunistiseen puolueeseen 1950-luvulla ja toimi aktiivisesti vahvistaakseen SACP:n, ANC:n ja ammattiyhdistysliikkeen välistä yhteistyötä. Mbeki oli Umkhonto we Sizwen perustajajäseniä, ja hänet tuomittiin vuonna 1964 elinkautiseen vankeusrangaistukseen Rivonia-oikeudenkäynnissä, jossa tuomittiin myös muun muassa Nelson Mandelan ja Walter Sisulun. Mbeki vapautettiin vankilasta vuonna 1987, ja hän jatkoi poliittista toimintaansa ANC:ssä ja SACP:ssä.
Ensimmäisten demokraattisten vaalien jälkeen vuodesta 1994 vuoteen 1997 Mbeki toimi Etelä-Afrikan senaatin ja 1997–1999 senaatin seuraajan provinssien neuvosto varapuhemiehenä. Govan Mbekin poika Thabo Mbeki toimi Etelä-Afrikan presidenttinä vuosina 1999–2008.
Mbeki oli merkittävä poliittinen journalisti ja hän toimitti New Age- ja Inkundla Ya Bantu -lehtiä. Hän kirjoitti myös useita poliittisia teoksia, ja häntä pidetäänkin yhtenä 1900-luvun merkittävimmistä marxilaisista kirjoittajista.
Sture Appelberg

Sture Wilhelm Sigurd Appelberg (11. syyskuuta 1885 Eskilstuna − 26. heinäkuuta 1947 Tukholma) oli ruotsalainen kirjailija ja lehtimies. 
Hänestä tuli aliluutnantti Norrlannin tykistörykmentissä 1907. Vuodesta 1914 Appelberg oli lehtimiehenä "Stockholms-Tidningenissä". Kun Suomen sisällissota alkoi, hänestä tuli kapteeni Suomen tykistössä. Hän ansaitsi kolmannen ja neljännen luokan vapaudenristin. 
Kun hän tuli kotiin, Appelbergistä tehtiin toimistosihteeri "Veckojournalenissa". Vuonna 1919 hänestä tuli lehtimies "Dagens Nyheterissä", vuonna 1926 toimiston johtaja "Stockholms Dagbladissa" ja 1930 "Stockholms-Tidningenissä".
Hän kirjoitti myös dekkareita. Näiden päähenkilö oli Sigurd Williams.
East-West (albumi)

East-West on The Butterfield Blues Bandin studioalbumi vuodelta 1966. Levy-yhtiönä oli tuolloin Elektra Records. Levyn ovat tuottaneet Paul A. Rotchild ja Mark Abramson paitsi kappaleen ”Mary, Mary” osalta Barry Friedman. Taustavaikuttajana on ollut Jac Holzman. CD-levyn ovat masteroineet Rothchild ja Bruce Botnick Los Angelesissa Digital Magnetics -studiossa. CD:n on julkaissut Elektra / Asylum Records vuonna 1988 sarjanumerolla 7559-60751-2. Esittelytekstin on tehnyt Paul Nelson.
Levykannen valokuvat ja suunnittelu ovat William S. Harveyn käsialaa.
Kappaleet.
Kappaleella ”Work Song” soolojen esitysjärjestys on: Mike Bloomfield, Paul Butterfield, Marc Naftalin, Elvin Bishop.
Kappaleella ”East-West” soolojen esitysjärjestys on: Elvin Bishop, Paul Butterfield, Mike Bloomfield.
Modena FC

Modena Football Club on italialainen jalkapalloseura, joka on perustettu Modenassa, Emilia-Romagnassa vuonna 1912. Se pelaa kaudella 2022-2023 Italian jalkapallon toiseksi korkeimmalla sarjatasolla Serie B:ssä. Seura on pelannut Serie A:ssa kaksi kautta, viimeksi 2003-2004. Joukkueen värit ovat keltainen ja sininen.&lt;br&gt;
Modena FC on ainut joukkue, joka on voittanut Anglo-Italian Cupin kahdesti (vuosina 1981 ja 1982).
Kultapäätanssija

Kultapäätanssija ("Ceratopipra erythrocephala") on Panamassa ja Etelä-Amerikassa tavattava tanssijoihin kuuluva varpuslintu.
Koko ja ulkonäkö.
Kooltaan kultapäätanssija on 9–10 cm. Koiras on höyhenpuvultaan kauttaaltaan kiiltävänmusta lukuun ottamatta kirkkaankeltaista päätä. Koiraan iiris on valkoinen, naarailla ja nuorilla koirailla se on harmahtava. Naaraskultapäätanssija on selästään väriltään oliivinvihreä. Rinnastaan naaras on vaaleampi ja vatsastaan vaaleankellertävä.
Levinneisyys ja elinympäristö.
Kultapäätanssijaa tavataan Panamassa ja Etelä-Amerikassa alueella, joka ulottuu Kolumbiasta Venezuelaan, Guyanaan, Surinameen, Ranskan Guayanaan, Amazonjoen pohjoispuoleiseen Brasiliaan sekä Andeilla Ecuadoriin ja Peruun. Lisäksi lintua tavataan Trinidadista. Lajin elinympäristöä ovat kosteiden metsien aluskasvillisuus ja metsien reunamaat. Kultapäätanssijan elinympäristöt sijaitsevat yleensä alle 1 100 metrin korkeudella meren pinnasta.
Elintavat.
Pesimäajan ulkopuolella kultapäätanssijat elävät varsin huomaamattomina metsissä. Pesimäaika kestää tammikuulta lokakuulle. Koiraat kokoontuvat esiintymään naaraille löyhiksi suurimmillaan 10 yksilön ryhmiksi. Koiraat päästävät kutsuääniä, esittelevät höyhenpukuaan ja lentelevät nopeasti oksilta toisille. Pesä sijaitsee puussa oksanhaarukassa ja naaras munii kaksi vaaleankellertävää ruskeapilkullista ja -viirullista munaa.
Luke Mitchell

Luke Mitchell (s. 17. huhtikuuta 1985 Gold Coast, Queensland, Australia) on australialainen näyttelijä, laulaja ja malli. Hän on näytellyt muun muassa Romeo Smithin roolissa saippuasarjassa "Home and Away", Will Benjaminina ohjelmassa "" sekä Lincoln Campbellina supersankarisarjassa "S.H.I.E.L.D. Agentit".
Ura.
Mitchell harjoitteli Film and Television Studio Internationalissa ja työskenteli ammattilaisten avustuksella muun muassa Joss McWilliamin, Iain Gardnerin, Kim Krejusin, Craig McMahonin ja Dean Careyn kanssa. Hän matkusti ympäri Australiaa kansainvälisen Entertainment-yhtiön Sudden Impact Entertainmentin kanssa ja työskenteli heidän teatteriesityksissään.
Melbournessa hän onnistui saamaan vierailuroolin Chris Knightina televisiosarjassa "Neighbours", jossa hän oli mukana 11 jaksoa. Tämän jälkeen hän muutti takaisin Gold Coastiin ja sai pääroolin lasten ja nuorten televisiosarjasta "H2O: Just Add Water". Kesäkuussa 2009 Mitchell muutti Sydneyyn, ja vuonna 2010 hän sai roolin Romeo Smithinä televisiosarjassa "Home and Away". Samana vuonna Mitchell sai palkinnon Romeo Smithin roolista.
Yksityiselämä.
Mitchellin perheessä harrastettiin tennistä, ja hän pelasi tennistä viisivuotiaasta yhdeksäntoistavuotiaaksi. Hän suuntasi ammattilaistasolle mutta luopui siitä kun ymmärsi, että elämässä on muutakin. Hän saa paljon tukea perheeltään. Mitchell kävi koulua Nerangin valtion High Schoolissa. Vuonna 2009 Mitchell alkoi seurustella Rebecca Breedsin kanssa, joka oli Luken vastanäyttelijä australialaisessa saippuasarjassa "Home and Away". Toukokuussa 2012 pari ilmoitti muuttaneensa yhteen.
Mitchellin veli on tennispelaaja Benjamin Mitchell.
Sonic Gems Collection

Sonic Gems Collection on "Sonic the Hedgehog" -pelisarjaan kuuluva videopelikokoelma. Se sisältää vähemmän pelejä kuin "Sonic Mega Collection" mutta mukana on muita extroja. Se sisältää myös "Sonic the Hedgehog CD" -pelin, "Sonic R" -kisapelin ja ensimmäistä kertaa "Sonic the Fighters" -pelin muutettuna kotikonsoleille.
Pelit.
Avattavat pelit.
1. Pelaa Mega Drive/Genesis pelit määräajassa
2. Pelaa Game Gear pelit määräajassa
3. Katso Sonic-traileri
Lisäsisältö.
Museum-valikko sisältää Sonic-aiheisia kuvia, videoita sekä musiikkia. Extras-valikosta löytyy peleihin liittyviä vihjeitä ja pelikokoelman tekijätiimi.
Käyttöohjeet.
Käyttöohjeet-osiosta löytyvät pelien alkuperäiset ohjekirjat.
"Sonic the Hedgehog 3" -pelistä on myös suomenkielinen käyttöohje mutta sitä ei löydy "Sonic Gems Collectionin" Käyttöohjeet-osiosta.
Ruotsin ilmailuhistoriallinen yhdistys

Ruotsin ilmailuhistoriallinen yhdistys () ("SFF") perustettiin 8. tammikuuta 1961 Malmössä ja omaa nykyään 6 000 jäsentä 15 paikallisosastossa. 
Yhdistys julkaiseen "Svensk Flyghistorisk Tidskrift"-lehteä, joka ilmestyy kuudesti vuodessa. Se julkaisee vuosikirjan, "Flyghistorisk Revy".
Paikallisosasto Jämtland-Härjedalen-alueella ylläpitää Jämtlands flyg- och lottamuseum, ilmailu- ja lottamuseota. 
Yhdistyksen kanslia ja kirjasto sijaitsevat Östermalmsgatan 87:ssa Tukholmassa entisessä armeijan esikuntatalossa, "Grå Huset".
Suurriistavirka-apu

Suurriistavirka-apu (SRVA) on organisaatio, jota ylläpitää riistanhoitoyhdistykset. SRVAn tarkoituksena on organisoida jäljestysohjaajia, jäljestyskoiria ja metsästäjiä viranomaisten käyttöön. 
Metsästäjiä on ollut jo pitkään viranomaisten virka-apuna. Nykymuotoinen SRVA perustettiin toukokuussa 2009, koska viranomaisten paikallistuntemus on vähentynyt poliisi- ja hätäkeskusorganisaatioissa tapahtuneiden muutosten takia ja samanaikaisesti erilaiset suurpetotilanteet ovat runsastuneet. Toiminta perustuu poliisin ja riistanhoitoyhdistysten välisiin sopimuksiin. Toiminta käynnistyy poliisin tai hälytyskeskuksen antamalla virka-apupyynnöllä. Mukana olevat metsästäjät, koiranohjaajat ja metsästysseurat toimivat vapaaehtoispohjalta. Tavallisimpia SRVA-tehtäviä ovat kolareissa loukkaantuneiden hirvieläinten, suurpetojen tai villisikojen jäljestäminen tai menehtyneiden yksilöiden toimittaminen jatkokäsittelyyn.
Bryan McGregor

Bryan McGregor (s. 27. kesäkuuta 1984 Niagara Falls, Ontario, Kanada) on kanadalais-brittiläinen jääkiekkoilija, joka pelaa Kazakstanin mestaruussarjaa Beibarys Atıraw'ssa. Oikealta pelaava McGregor osaa pelata sekä keskellä että laidassa. Hän on pelannut aiemmin Euroopassa myös Suomessa, Tšekissä ja Itävallassa. McGregorin vanhemmat ovat skotlantilaisia.
Ura.
OHL-joukkue Kitchener Rangers varasi McGregorin 120. pelaajana vuonna 2000. Hän ei kuitenkaan koskaan siirtynyt CHL:ään, sillä McGregor valitsi yliopistouran. Hän pelasi viimeisen juniorikautensa 2002–2003 BCHL-joukkue Vernon Vipersissa, jonka toiseksi paras pistemies McGregor oli Curtis Fraserin jälkeen tehoilla 44+46=90.
McGregor kävi vuodet 2003–2007 Minnesota-Duluthin yliopistoa. Hän siirtyi kaudeksi 2007–2008 ECHL-joukkue Pensacola Ice Pilotsin rivehin. Kaudella 2008–2009 McGregor teki läpimurtonsa ECHL:ssä. Kauden lähinnä Idaho Steelheadsissa pelannut McGregor teki tehot 38+44=82. Hän oli liigan pistepörssissä neljäs. McGregor aloitti ECHL-kautensa Johnstown Chiefsissa, mutta siirtyi yhden ottelun jälkeen Idahoon. Hänet valittiin liigan kuukauden pelaajaksi maaliskuussa 2009 sekä samoihin aikoihin kahdesti ECHL:n viikon pelaajaksi. McGregor edusti kauden aikana myös kolmen ottelun ajan AHL-joukkue Binghamton Senatorsia, jossa hän teki tehot 1+1=2.
Kaudeksi 2009–2010 McGregor siirtyi Mestis-joukkue Vaasan Sportin riveihin 1+1-vuotisella sopimuksella. Hänellä olisi ollut ottajia myös SM-liigasta, Elitserienistä ja AHL:stä. McGregor kuitenkin valitsi Sportin, jolla oli tavoitteena nousta SM-liigaan. Hänet hankittiin joukkueen ykkössentteriksi, ja hänen laidalleen istutettiin maanmies Lou Dickenson. Kaksikko onnistui erinomaisesti, ja he olivat Mestiksen pistepörssin kärkikaksikko. Dickenson voitti pistepörssin ja McGregor tuli tehoilla 25+32=57 toiseksi. McGregor valittiin kauden päätteeksi Mestiksen toiseen tähdistökentälliseen. Yhdistyneen kuningaskunnan kansalaisina Dickenson ja McGregor eivät vieneet ulkomaalaispelaajan paikkaa Sportissa EU-passinsa ansiosta.
Sport kärsi kauden 2009–2010 aikana talousongelmista ja on ollut myymässä Dickensonia ja McGregoria muualle. Huhujen mukaan kaksikko oli siirtymässä loppukaudeksi SM-liigajoukkue Lahden Pelicansiin. Molemmat pelaajat jäivät loppukaudeksi Vaasaan. Kaksikon menestyksestä huolimatta Sport putosi pudotuspeleistä jo puolivälierissä hävittyään D Teamille 3-1. McGregor ei käyttänyt sopimuksessaan ollutta optiota eikä jatkanut Sportissa kaudella 2010–2011.
Heinäkuussa 2010 McGregor teki try-out -sopimuksen Tšekin Extraliigassa pelaavan HC Oceláři Třinecin kanssa. Hän sai elokuun lopulla vuoden mittaisen sopimuksen. McGregor teki ensimmäisellä pääsarjakaudellaan 2010–2011 50 runkosarjaottelussa tehot 9+6=15. Hän voitti Tšekin-mestaruuden keväällä 2011. McGregor jatkoi joukkueessa myös kaudella 2011–2012. Kaudeksi 2012–2013 hän siirtyi try-outin kautta Itävallan Erste Bank Eishockey Ligassa pelaavaan HC TWK Innsbruckiin.
Kaudeksi 2013–2014 McGregor siirtyi vuoden mittaisella sopimuksella Kazakstanin mestaruussarjassa pelaavaan Beibarys Atıraw'un.
SK Vorwärts Steyr

SK Vorwärts Steyr on itävaltalainen jalkapalloseura, jonka kotikaupunki on Steyr. Seura on perustettu vuonna 1919 ja se pelaa kaudella 2018–2019 maan toiseksi korkeimmalla sarjatasolla 2. Ligassa. Joukkueen kotikenttä on Vorwärts Stadium, jolle mahtuu 9 000 katsojaa. Vorwärts ei ole koskaan pelannut Bundesliigassa, mutta on pelannut historiansa aikana 12 kautta Itävallan 1. divisioonassa. Itävallan cupissa se on ollut parhaimmillaan toinen. Tämä tapahtui vuonna 1949.
Seuran historian ehkä tunnetuin pelaaja on Oleh Bloh’in, joka pelasi siellä vuosina 1988–1989.
Airspeed

Airspeed Aircraft oli vuodet 1931–1951 toiminut englantilainen lentokonetehdas. Sen perustivat Yorkiin A. H. Tiltman ja paremmin kirjailijana tunnettu Nevil Shute Norway yhdessä aiemmin ilmalaivojen kanssa toimineiden henkilöiden kanssa. 
Yhtiön ensimmäinen lentokone oli AS4 Ferry, jota esiteltiin huhtikuussa 1932. Vuotta myöhemmin tehdas siirrettiin Portsmouthiin, jossa yritys liittyi vuonna 1934 telakkayhtiö Swan Hunter &amp; Wigham Richardson Limitedin kanssa. Yhtiön nimi muuttui muotoon "Airspeed Ltd" elokuussa 1934. 
Vuonna 1936 yhtiö suunnitteli ja valmisti AS.8 Viceroy -urheilukoneen lentokilpaa varten.
Ensimmäinen menestyksellinen tuote oli vuonna 1937 valmistunut AS.10 Oxford, joka oli koulukone. Vuonna 1940 De Havilland osti Swan Hunter &amp; Wigham Richardson Limited -yhtiön omistamat osakkeet. Toisen maailmansodan aikana yhtiö teki 3 800 Airspeed Horsa -liitokonetta. Toisen maailmansodan jälkeen yhtiö ei löytänyt itselleen markkinaa. Vuonna 1951 De Havilland hankki loputkin yhtiön osakkeet ja yhtiön toiminta sulautui sen omistajan toimintaan.
Taustaa.
Britannian hallituksen toimeksiannosta suunniteltu ja valmistettu matkustajailmalaiva R.101 tuhoutui 5. lokakuuta 1930 Ranskassa, ollessaan matkalla Egyptin kautta Intiaan. Ilmalaivan tuho sai Britannian hylkäämään ilmalaivojen rakentamisen, mikä ajoi Vickersin täysin hallinnoiman Airship Guarantee Companyn Howdenissa Yorkshiressa lopettamaan toimintansa 2. joulukuuta 1930. Yhtiön tuotantolaitoksen teknikot, suunnittelijat ja työntekijät joutuivat hakemaan uusia töitä. Kaksi suunnittelutoimiston työntekijää A. Hessell Tiltman ja Nevil Shute Norway päättivät perustaa uuden lentokoneiden suunnitteluun ja tuotantoon keskittyvän yrityksen.
Alkutaival.
Yhtiö perustettiin 13. maaliskuuta 1931 Yorkissa nimellä Airspeed Limited ja sen pääomana oli 50 000 puntaa jaettuna punnan osakkeisiin. Tiltmanin ja Norwayn, jotka olivat toimitusjohtajina, lisäksi uuden yhtiön hallituksen kuuluivat puheenjohtajana lordi Grimthorpe ja jäseninä Sir Alan J. Cobham sekä A. E. Hewitt. Yhtiön nimen keksi rouva Tiltman.
Herbert Martin

Herbert Martin (29. elokuuta 1925 Ensdorf – 27. syyskuuta 2016) oli saksalainen jalkapalloilija, joka edusti vuosina 1950–1956 olemassa ollutta Saarin maajoukkuetta. Martin pelasi hyökkääjänä ja teki maajoukkueessa kuusi maalia ollen täten joukkueen historian paras maalintekijä yhdessä Herbert Binkertin kanssa. Seuratasolla Martin edusti koko uransa 1. FC Saarbrückeniä, jossa hän pelasi 279 ottelua tehden 215 maalia.
Saarlandin jalkapalloliitto ilmoitti 29. syyskuuta 2016 Martinin kuolleen 91-vuotiaana.
Ingrid (kuningatar)

Ingrid Victoria Sofia Louise Margareta (28. maaliskuuta 1910 Tukholman kuninkaanlinna, Tukholma, Ruotsin kuningaskunta – 7. marraskuuta 2000 Fredensborgin linna, Kööpenhamina, Tanskan kuningaskunta) oli ruotsalainen prinsessa ja Tanskan kuningatar vuosina 1947–1972.
Suku.
Ingridin vanhemmat olivat kruununprinssi Kustaa Aadolf ja kruununprinsessa Margaret. Hänellä oli neljä sisarusta: prinssi Kustaa Aadolf, Västerbottenin herttua (1906–1947), nykyisen Ruotsin kuninkaan Kaarle XIV Kustaan isä, prinssi Sigvard, Upplannin herttua (1907–2002), prinssi Bertil, Hallandin herttua (1912–1997) ja prinssi Carl Johan, kreivi Bernadotte af Wisborg (1916–2012). Ingrid menetti äitinsä jo 10-vuotiaana. 
Kuningatar Ingridin elämää leimasi vahvasti hänen äitinsä varhainen kuolema vuonna 1920, mikä juurrutti häneen huomattavaa sinnikkyyttä ja ankaruutta itseään kohtaan.
Avioliitto ja lapset.
Ingrid avioitui Tanskan kruununprinssi Frederikin kanssa vuonna 1935. Liitossaan Frederikin kanssa, joka oli luonteeltaan iloisempi, Ingrid rentoutui huomattavasti ja vietti puolisonsa kanssa esimerkillistä perhe-elämää. Frederikistä tuli kuningas Fredrik IX vuonna 1947, ja Ingridistä tuli samalla kuningatarpuoliso. 
Ingridille ja Fredrikille syntyi kolme lasta:
Kruununprinsessa.
Ingrid avioitui 24. toukokuuta 1935 Tanskan kruununprinssi Frederikin kanssa loiston ja seremonioiden saattamana Tukholmassa. Aluksi uusi kruununprinsessa ei ollut erityisen suosittu uudessa kotimaassaan. Hän kritisoi natseja toisen maailmansodan aikana, ja perheen päätös jäädä Tanskaan kasvatti hänen suosiotaan. Kun kuningas Kristian X kuoli vuonna 1947 ja Ingridin puolisosta tuli kuningas Fredrik IX, hänen suosionsa vakiintui.
Kuningatar.
Kuningatar Ingrid oli luonteeltaan ahkera ja otti vastaan ​​lukemattomia virallisia tehtäviä, joita hän jatkoi Fredrik IX:n kuoleman jälkeenkin. Kuningatar Ingridin merkitystä nykyiselle Tanskan kuningasperheelle ei voida yliarvioida. Hän auttoi miestään nousemaan pidetyksi kuninkaaksi ja näytti havainnollisesti sekä tyylitajulla esimerkkiä kuningasperheen nykysukupolville. Hän näki paljon vaivaa valmistaakseen vanhimman tyttärensä Margareetan hallitsijan tehtäviin, ja hän oli myös tärkeä tuki tyttärenpojalleen aiemmalle kruununprinssille Frederikille. Viimeisinä vuosinaan kuningatar Ingrid oli vahvasti mukana Gråstenin linnan ja Fredensborgin linnan puutarhojen kunnossapidossa, muutettuaan viimeksi mainitun kansliataloon puolisonsa Fredrik IX:n kuoleman jälkeen.
Parlamentin vuonna 1953 antamalla päätöslauselmalla Tanskassa otettiin käyttöön naisten valtaistuimen perimys. Tämän seurauksena kuninkaan ja kuningattaren vanhin tytär Margrethe nousi valtaistuimelle isänsä kuoltua vuonna 1973.
Kuningataräiti.
Kuningas Fredrik IX kuoli vuonna 1972. Sen jälkeen heidän tyttärensä Margareeta II nousi valtaistuimelle, jolloin Ingridistä tuli kuningataräiti. Kuningataräiti Ingrid kuoli 90-vuotiaana 7. marraskuuta 2000. Hänet haudattin 14. marraskuuta Roskilden tuomiokirkon hautausmaalle.
Common Desktop Environment

Common Desktop Environment (CDE) on X-ikkunoinnissa toimiva graafinen työpöytäympäristö Unixille ja OpenVMS:lle. Common Desktop Environment oli olennainen osa Unix-työasemia ja Single UNIX Specification -standardia (UNIX98). CDE perustuu Motif-työkalukirjastoon.
Hewlett-Packard, IBM, Sun Microsystems ja Unix System Laboratories (USL) julkistivat CDE:n kesäkuussa 1993 Common Open Software Environmentin (COSE) yhteishankkeena. 
CDE kehitettiin yhteiseksi työpöytäympäristöksi useille kaupallisille Unixeille. Sitä käyttivät ainakin IBM:n AIX, Digitalin Tru64, HP:n HP-UX, Sun Solaris, Silicon Graphicsin IRIX ja x86-alustalla SCO UnixWare. CDE siirrettiin myös OpenVMS:lle, jossa se tuli käyttöön "New Desktop" -ympäristönä. CDE oli saatavilla myös Red Hat Linuxille 1990-luvun lopulla.
Osana kehitystyötä IBM lahjoitti Common User Access -mallin Workplace Shellin koodia projektille, joten ohjelmavalikko muistuttaa OS/2 Warp 3:n vastaavaa.
HP:n mukaan CDE:n ulkoasu ("look &amp; feel") perustuvat HP:n Visual User Environmentiin, joka myös perustui Motifiin.
Sunilta tulivat ToolTalk-ohjelmisto, OPEN LOOK ja DeskSet-ohjelmisto. USL:ltä tulivat työpöydän hallintakomponentit.
Vuonna 1996 Matthias Ettrich ilmoitti KDE-projektin aloittamisesta vaihtoehtona CDE:lle: tuolloin toiveena oli Motif- ja Qt-ympäristöjen rinnakkainen yhteiselo. Vuonna 1997 ilmoitettiin GNOME-projektista vaihtoehtona KDE:lle.
Common Desktop Environment oli kaupallinen suljettu ohjelmisto vuoteen 2012, jolloin The Open Group vapautti lähdekoodin ja julkaisi CDE:n GNU LGPL -lisenssillä (versio 2 tai myöhempi). CDE on sittemmin portattu Linuxille ja BSD-perheen Unix-johdannaisille.
Dieter Erler

Dieter Erler (28. toukokuuta 1939 Glauchau – 10. huhtikuuta 1998 Chemnitz) oli saksalainen jalkapalloilija.
Ura.
Erler aloitti jalkapallon BSG Chemie Glauchaussa vuonna 1949 ja nousi 17-vuotiaana seuran edustusjoukkueeseen. Vuonna 1957 hän siirtyi Wismut Geraan, josta hän siirtyi loppukaudeksi 1958–1959 SC Wismut Karl-Marx-Stadtiin. Seuran paidassa Erler voitti kyseisenä kautena DDR-Oberligan. Vuonna 1963 hän siirtyi SC Karl-Marx-Stadtiin, jossa voitti kertaalleen maan mestaruuden. Kaudella 1971–1972 Erler lopetti uransa.
Erler pelasi DDR:n jalkapallomaajoukkueessa 47 ottelua ja teki niissä kaksitoista maalia. Hän toimi joukkueen kapteenina vuosina 1965–1968.
Wiesbadenin koodeksi

Wiesbadenin koodeksi (myös "Riesencodex" "suurkoodeksi"), Hs.2 on Hessische Landesbibliothekissa Wiesbadenissa säilytettävä koodeksi, joka sisältää Hildegard Bingeniläisen kootut teokset. Se on valtavan suuri koodeksi, painaa 15 kg, ja sen mitat ovat 30 × 45 cm . Se on peräisin noin vuodelta 1200, ja sen kirjoittaminen alkoi, kun hänen elämänsä oli aivan lopuillaan tai juuri päättynyt, hänen viimeisen sihteerinsä Guibert Gemblouxilaisen aloitteesta. Teoksesta puuttuvat ainoastaan hänen lääkintää koskevat kirjoituksensa, jotka ehkä ovat muodostaneet toisen osan.
Koodeksissa on laaja kokoelma hänen kirjeitään. Tutkija Lieven Van Ackerin mukaan Hildegard suostui viimeisinä päivinään siihen, että kokoelman toimittajat tekivät muutoksia. Kokoelman muodon suunnitteli hänen ensimmäinen sihteerinsä Volmar ja sitä muokkasi hyvin voimakkaasti Guibert Gemblouxilainen, mutta Hildegard lienee silti vahvistanut muutokset.
Teos koostuu useasta erillisestä, erikseen kirjoitetusta osasta, jotka koottiin yhteen ja sidottiin. Teoksen puiset kannet ovat todennäköisesti peräisin myöhemmältä ajalta, ehkä 1400–1500-luvulta.
Lisäksi siinä on lyhyt Villersin munkkien kirje Hildegardin kuoleman jälkeiseltä ajalta.
Koodeksi oli vuosisatojen ajan syntypaikassaan Rupertsbergin luostarissa lähellä Bingeniä. 30-vuotisen sodan aikana nunnat siirsivät koodeksin Reinin toisella puolelle Eibingenin luostariin. Uudestaan se siirrettiin 1800-luvun alun maallistumisen aikana, vuonna 1814 Wiesbadenin valtionkirjastoon. Toisen maailmansodan aikana se vietiin turvaan Dresdeniin, jossa se säilyi mutta josta se vasta suurin ponnistuksen saatiin 1948 takaisin Wiesbadeniin.
Tiberio Guarente

Tiberio Guarente (s. 1. marraskuuta 1985 Pisa, Italia) on italialainen jalkapalloilija. Hän edustaa Espanjan Primera Divisiónissa pelaavaa Sevillaa ja on pelipaikaltaan keskikenttäpelaaja.
Ura.
Guarente siirtyi Atalantaan kaudeksi 2007–2008 Veronasta. Kesällä 2009 hän teki viisivuotisen jatkosopimuksen joukkueen kanssa. Joukkue kuitenkin tippui kauden 2009–2010 päätteeksi maan pääsarjasta ja Guarente kaupattiin espanjalaisseura Sevillaan 5 miljoonalla eurolla. Hän teki joukkueen kanssa viisivuotisen sopimuksen ja siinä on 30 miljoonan euron purkupykälä.
Mark Randall

Mark Leonard Randall (s. 28. syyskuuta 1989 Milton Keynes, Englanti) on englantilainen jalkapalloilija, pelipaikaltaan keskikenttäpelaaja.
Schmalkalden

Schmalkalden on kaupunki Thüringenin osavaltion lounaisella alueella, keskisessä Saksassa. Se sijaitsee Thüringeninmetsän etelärinteessä Werran sivujoen, Schmalkalden, varrella. Kaupungissa asuu noin 20 000 asukasta.
Varhaisimmat maininnat (vielä silloin nimellä "Smalcalta") löytyvät vuodelta 874. Kaupunginoikeudet se sai noin vuonna 1180 osana Thüringenin herttuakuntaa, joka taasen oli osa Frankkien valtakuntaa. Toisessa maailmansodassa kaupunki kärsi vakavia vaurioita lentopommitusten seurauksena. Toisen maailmansodan jälkeen siitä tuli muun Thüringenin alueen mukana osa Itä-Saksaa.
Kaupungissa syntyi marraskuussa 2010 keskelle asuinaluetta valtava kuoppa, johon putosi yksi auto ja autotallin ovi. Vajoaman syystä ei ole tietoa, mutta sen arvioidaan olevan luonnollinen. Kuopan syvyys on 20 metriä ja läpimitta 30–40 m.
Sallan vaakuna

Sallan vaakuna on Sallan kunnan tunnus. Se on saanut aiheensa tunturimaastosta, jota kaarihirsi kuvaa.
Vaakunan selitys on ”sinisessä kentässä hopeinen kaarihirsi.” Vaakunan on suunnitellut Kaj Kajander, ja Sallan kunnanvaltuusto hyväksyi sen kokouksessaan 24. tammikuuta 1961. Sisäasiainministeriö vahvisti vaakunan käyttöön 21. huhtikuuta samana vuonna.
Rakastan sinua ikuisesti

Rakastan sinua ikuisesti (, myös "Dogme #28") on Susanne Bierin ohjaama ja käsikirjoittama elokuva. Bier teki elokuvan Dogma 95:n minimalistisella tyylillä ja tekniikalla, ja siksi hänen nimeään ei näy ohjaajana tekijälistassa. Elokuva nosti Bierin maineeseen, ja se sai tusinan verran palkintoja.
Tarinassa Joachim ja Cecilie ovat menossa naimisiin, mutta ennen häitä Marie ajaa Joachimin yli ja tämä halvaantuu kaulasta alaspäin. Marien mies Nils tarjoaa Cecilielle lohtua, ja heidän välilleen syttyy romanssi.
Elokuva kuvattiin käsivaraisesti, eikä siinä ole musiikkia. Elokuva on varsin rosoinen, mikä tasoittaa sen teho-osastomaisuutta ja yliromanttisuutta. Erään kriitikon mukaan hyvä näyttelijäntyö tekee elokuvasta katsomiskelpoisen.
Lähteet.
&lt;br&gt;
Silmänpohjan rappeuma

Silmänpohjan rappeuma eli verkkokalvon rappeuma eli makuladegeneraatio on silmän näköelimen eli verkkokalvon terävänäköalueen sairaus. Se ei sokeuta silmää, mutta voi pahimmallaan heikentää silmän terävänäköä (lukunäkö, TV-katsomisnäkö). Ikärappeumaa alkaa esiintyä 50 ikävuoden jälkeen. Sairaus luokitellaan joko kuivaksi tai kosteaksi ikärappeumaksi. Suurin osa ikärappeumasta (80-90%) on sairauden kuivaa muotoa. Alkuvaiheessa kuiva ikärappeuma on oireeton, mutta voi vähitellen vuosien (-vuosikymmenien) kuluessa huonontaa silmän terävänäköä. Sairaus esiintyy molemmissa silmissä, mutta näkövaurio voi olla eriasteinen silmien välillä. Kuivaan ikärappeumaan ei tunneta näköä parantavaa hoitoa.
Kostea ikärappeuma on kuivaa ikärappeumaa harvinaisempi. Kuivasta ikärappeumasta poiketen kosteassa ikärappeumassa verkkokalvon terävänäköalueen vaurio kehittyy nopeasti yleensä kuukausien kuluessa. Sairastuneen silmän lukunäkö huononee, kuva vääristyy ja näkökentän keskelle ilmaantuu hämärämpi alue. Oireet ovat usein selvät ja johtavat potilaan silmälääkärin tutkimuksiin. Kostea ikärappeuma johtaa hoitamattomana yleensä sairastuneen silmän lukunäön menetykseen. Aktiivisella hoidolla on mahdollista yrittää estää lukunäön huononeminen. Hoitomuotoja ovat laservalopolttohoito, valoaktivaatiolaserhoito, kasvutekijäestäjälääkehoito (= silmän sisälle pistettävät ikärappeumalääkkeet) tai näiden hoitomenetelmien yhdistelmät. Hoitomuoto riippuu kostean ikärappeuman tyypistä, mikä selviää tarkemmissa silmälääkärin tutkimuksissa. Yli 100 milj. ihmisen terveytietokantojen tilastollisessa analyysissä on havaittu fluoksetiinia (kauppanimi Prozac) syövillä potilailla alentunut riski sairastua silmänpohjan rappeumaan.
Sekä kuivan että kostean ikärappeuman riskitekijöitä ovat korkea ikä ja tupakointi. Molemmilla ikärappeuman muodoilla on myös perinnöllinen tausta.
Ikärappeuma on korkean iän mukanaan tuoma silmäsairaus. 70% eläkeikäisten (≥65-vuotiaat) uudesta näkövammaisuudesta vuonna 2011 johtui silmän ikärappeumasta (Näkövammarekisteri 2011). Tästä hieman yli puolet johtui sairauden yleisemmästä eli kuivasta muodosta.
MetLife Building

MetLife Building on pilvenpiirtäjä New Yorkissa Yhdysvalloissa. Rakennuksen alkuperäinen nimi oli Pan Am Building, jolla nimellä monet rakennusta edelleen kutsuvat, sillä siinä toimi alkujaan lentoyhtiö Pan Amin pääkonttori. Uusi nimi otettiin käyttöön vuonna 1981, kun vakuutusyhtiö MetLife osti rakennuksen 400 miljoonalla dollarilla.
Vuonna 1963 valmistuneen rakennuksen on suunnitellut arkkitehtitoimisto Emery Roth &amp; Sons yhdessä tunnettujen arkkitehtien Walter Gropiuksen ja Pietro Belluschin kanssa. Rakennus sijaitsee Midtownin kaupunginosassa Park Avenuella Grand Central Terminal -rautatieaseman pohjoispuolella. Itä-länsisuunnassa venytetty kahdeksankulmainen rakennus sulkee Park Avenuen katunäkymän, mistä rakennusta ja sen arkkitehteja on arvosteltu. Gropiuksen suunnitelmien mukaan vanha rautatieasema oli tarkoitus purkaa, jotta MetLife Buildingin edustalle voitaisiin rakentaa puisto.
Stadio Alberto Braglia

Stadio Alberta Braglia on jalkapallostadion Modenassa, Italiassa. Se valmistui 11. lokakuuta 1936, ja sen katsomoihin mahtuu noin 20 000 katsojaa.
Stadion toimii Italian jalkapallon toiseksi korkeimmalla sarjatasolla Serie B:ssä pelaavan Modena FC:n kotikenttänä. Vuoteen 2009 asti siellä kotiottelunsa pelasi myös US Cassiolo Calcio, kunnes sai oman stadioninsa, Stadio Enzo Riccin.
David Sloan Wilson

David Sloan Wilson (s. 1949 Norwalk, Connecticut) on yhdysvaltalainen evoluutiobiologi, joka tunnetaan erityisesti työstään ryhmävalinnan parissa.
Wilson suoritti kandidaatin tutkinnon (BA) Rochesterin yliopistossa vuonna 1971 ja väitteli tohtoriksi (PhD) vuonna 1975 Michiganin osavaltionyliopistossa.
Wilson on naimisissa ja hänella on kaksi lasta.
Mikromegas

Mikromegas (ransk. "Micromégas") on Voltairen vuonna 1752 julkaistu filosofinen tarina.
Kertomuksen tapahtumat ja filosofiset pohdinnat viittaavat siihen, että Voltaire oli kirjoittanut sen ensimmäisen version jo vuosina 1738–1739. Tuolloin hän lähetti Preussin Frederikille tarinan "Voyage du Baron Gangan", joka muistuttaa monin tavoin "Mikromegasia".
Tarinassa on monia viitteitä Voltairen ajan tapahtumiin, henkilöihin ja kirjoituksiin. Paikoin Voltaire parodioi aikalaistensa tekstejä ja sekoittaa faktaa ja fiktiota keskenään. Viittaus haaksirikkoisesta retkikunnasta perustuu tosiseikkoihin, ranskalaisen Pierre Louis Moreau de Maupertuis'n johtaman retkikunnan matkaan Lappiin 1736–1737, jonka tarkoitus oli mitata maan leveyspiiriä.
Juoni.
Kertomuksen keskushenkilönä on mittasuhteiltaan valtava Siriuksen asukas Mikromegas. Parodinen nimi tulee kreikan sanoista 'micro' eli pieni ja 'mega' eli suuri. Hänet karkotetaan maastaan mielipiteittensä vuoksi, ja hän lähtee itseään sivistääkseen kiertämään avaruutta. Matkallaan hän osuu Saturnuksen akatemian sihteeriin, joka on häneen verrattuna kääpiö. Yhdessä nämä jättiläinen ja kääpiö päättävät tehdä matkan Maahan.
Mikromegas ja kääpiö saapuvat Pohjanlahden rannikolle, jossa tutkimusretkikunta on joutunut haaksirikkoon. Avaruuden asukkaiden silmissä Maa on pieni ja ihmiset ovat verrattavissa hyönteisiin. Kommunikaatio lajien kesken kuitenkin onnistuu, ja muukalaiset ja ihmiset pääsevät vuorovaikutukseen. Yhdessä he pohtivat ajan olennaisia kysymyksiä, kuten sielun sijaintia, materian ja hengen suhdetta, ajatusten syntyä ja Jumalan olemassaoloa. Keskustelun päätteeksi Mikromegas lähtee ja antaa ihmisille kirjan kaiken tarkoituksesta.
Vero Copner Wynne-Edwards

Vero Copner Wynne-Edwards (1906 Leeds – 1997) oli ekologian merkittäviä kehittäjiä.
Elämä.
Wynne-Edwards syntyi vuonna 1906 kuudenneksi lapseksi perheeseensä. Hän kiinnostui luonnonhistoriasta isänsä kautta. Hän kiinnostui eläintieteestä ja suoritti tutkinnon siitä Oxfordissa vuonna 1927. Wynne-Edwards erikoistui etenkin lintujen tutkimiseen. Hän kuoli vuonna 1997 91 vuoden iässä.
Wynne-Edwardsin tärkein tieteellinen työ oli "Animal Dispersion in Relation to Social Behaviour", jonka hän julkisti vuonna 1962. Tässä työssä hän esitteli ajatuksiaan kiistanalaisesta ryhmävalinnasta.
Capcom vs. SNK 2

Capcom vs. SNK 2: Mark of the Millennium 2001 on Capcomin kehittämä ja julkaisema taistelupeli. Peli on julkaistu vuonna kolikkopelinä Sega NAOMI -alustalle ja myöhemmin samana vuonna Sega Dreamcast- ja PlayStation 2 -alustoille.
Japanissa peli ilmestyi nimellä Capcom vs. SNK 2: Millionaire Fighting 2001 (). Dreamcast-versio julkaistiin vain Japanissa. Pelin päivitetty versio Capcom vs. SNK 2 EO julkaistiin vuonna 2002 Nintendo GameCubelle ja vuonna 2003 Xboxille.
Pelaaminen.
"Capcom vs. SNK 2":n pelattavuus yhdistelee pelimekaniikan ominaisuuksia "Street Fighter" - ja "The King of Fighters" -sarjoista. Pelin hahmoille on käytössä kuusi pelityyliä, jotka vaikuttavat lähinnä Super Combo -hyökkäysten suorittamisessa. Tyylien nimet ovat C-Groove, A-Groove, P-Groove, S-Groove, N-Groove ja K-Groove. Niiden pelattavuus on perustuu tappelupelien "Street Fighter Alpha 3" (C-Groove ja A-Groove), "Street Fighter III" (P-Groove), "The King of Fighters '94" (S-Groove), "The King of Fighters '98" (N-Groove) ja "" (K-Groove) pelimekaniikkaan.
Hahmot.
"Capcom vs. SNK 2" kuuluu Capcomin ja SNK:n "Capcom vs. SNK" -pelisarjaan, jossa molemman pelitalon tappelupelisarjojen hahmot ottavat toisistaan mittaa. Lähes kaikki pelin hahmot esiintyvät pääasiassa Capcomin "Street Fighterissa" ja SNK:n "The King of Fightersissa". Monet pelissä esiintyvistä "The King of Fightersin" hahmoista ovat peräisin SNK:n entisistä "Art of Fighting" - ja "" -tappelupelisarjoista. Pelissä on myös hahmoja Capcomin "Darkstalkers"-, "Final Fight" - ja "Rival Schools" -sarjoista ja SNK:n "The Last Blade" - ja "Samurai Shodown" -sarjoista. Pelin hahmokaarti koostuu 44 hahmosta, mutta päivitetyn version neljä lisähahmoa nostavat lukumäärän 48 pelaajahahmoon. 
Pelin grafiikkasuunnittelussa SNK antoi sen tappelupeleissä esiintyville hahmoille sprite-grafiikalla uudelleenpiirretyt ja -animoidut hahmomallit. Vastaavasti Capcom uudelleenpiirsi hahmomallit vain Akumalle, Shin Akumalle, Chun-Lille, Eaglelle, Evil Ryulle, Kenille, M. Bisonille, Makille, Ryulle ja Yunille. Loput Capcomin hahmojen hahmomalleista lainattiin suoraan pelitalon edellisistä tappelupeleistä, kuten "Street Fighter Alpha" -sarjasta. Tämän käytännön takia Capcom sai arvostelua laiskasta ja saamattomasta pelisuunnittelusta, koska vanhat hahmomallit, erityisesti "Darkstalkersista" kierrätetyllä Morriganilla, pyörivät matalalla resoluutiolla ja ovat graafisesti suttuisia verrattuna SNK:n uusiin yksityiskohtaisiin hahmomalleihin. 
Päivitetty versio.
"Capcom vs. SNK 2 EO" on pelin päivitetty versio, jossa on muutoksia pelimekaniikkaan ja neljä uutta hahmoa. Päivitetty versio esittelee peliin uuden EO-järjestelmän, jossa pelaaja pystyy suorittamaan erikoishyökkäyksiä vaivattomasti osoittamalla pad-ohjaimen tattia tiettyyn suuntaan. Peliin on lisätty myös kaksi uutta pelityyliä, AC-ism ja GC-ism, joista jälkimmäinen oli alun perin suunniteltu GameCuben ohjaimelle. Pelin hahmokaartiin on lisätty Evil Ryu, Shin Akuma, Orochi Iori ja Ultimate Rugal, jotka ovat voimakkaampia kuin tavalliset Ryu, Akuma, Iori Yagami ja Rugal Bernstein. Shin Akuma ja Ultimate Rugal on esiintyvät yksinpelissä loppuvastuksina.
9951 Tyrannosaurus

 
9951 Tyrannosaurus on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi E. W. Elst vuonna 1990. Asteroidi sai nimensä suuren liitukautisen "Tyrannosaurus"-hirmuliskon mukaan. Ennen nimeämistään kohde tunnettiin tunnuksella 1990 VK5.
Kohde kiertää Auringon ympäri (noin ) kiertoradalla, jossa se on lähimmillään ja etäisimmillään astronomisen yksikön päässä Auringosta. Kirkkauden ja valon heijastumisen perusteella läpimitta on todennäköisesti – .
Torbern Bergman

Torbern Bergman (1735–1784) oli ruotsalainen kemisti ja mineralogi. Hänen väitöskirjansa oli nimeltään "Disquisitio de Attractionibus Electivis".
Bergmanin sanotaan kehittäneen keinotekoisen mineraaliveden 1770 luonnonlähteistä virtaavan hiilihappoisen veden esikuvan mukaan.
6336 Dodo

6336 Dodo on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi S. Otomo vuonna 1992. Asteroidi sai nimensä Mauritiuksen saarella eläneen sukupuuttoon kuolleen lentokyvyttömän kyyhkystensukuisen dodo-linnun mukaan. Ennen nimeämistään pikkuplaneetta tunnettiin tunnuksella 1992 UU. 
Kohde kiertää Auringon ympäri (noin ) kiertoradalla, jossa se on lähimmillään ja etäisimmillään astronomisen yksikön päässä Auringosta. Asteroidin läpimitta on noin .
Dodoa ei pidä sekoittaa toiseen päävyöhykkeen asteroidiin nimeltä 209 Dido.
Salli Systems

Salli Systems eli Easydoing Oy on ergonomisten kalusteiden suunnitteluun ja valmistukseen erikoistunut suomalainen perheyritys. Yrityksellä on maailmanlaajuinen patentti keksimälleen keskiraolliselle satulatuolille. Salli Systemsin tavoite on saada aikaan istumakulttuurin vallankumous, jonka myötä ihmiset istuisivat vähemmän terveydelle haitallisesti.
Yrityksessä työskentelee useita fysioterapeutteja, mm. varatoimitusjohtajana ja avainasiakaspäälliköinä.
Tuotanto.
Salli Systemsin tehdas sijaitsee Rautalammilla Pohjois-Savossa. Tuotanto- ja toimitilat on rakennettu Sahalan Kartanon vanhaan navettaan, joka on yli 200 vuotta vanha. Satulatuolit tehdään suureksi osaksi käsityönä. Kesäkuussa 2025 tuotantotilat tuhoutuivat tulipalossa.
Suomalaisen Työn Liitto on myöntänyt Salli Satulatuoleille Avainlippu- ja Design from Finland -merkit.
Satulatuolien Ergonomia.
Yrityksen mukaan sen valmistamien satulatuolien muotoilu saa aikaan hyväryhtisen istunnan ilman haitallista painetta pehmytkudoksille (mm. sukuelimille) ja vähentää merkittävästi istumaperäisiä vaivoja, kuten selkäkipuja. Kuopion yliopiston tekemässä riippumattomassa tutkimuksessa on todistettu istumapaineen keskittyvän istuinkyhmyille, mikä vähentää istumapaineen kohdistumista sukuelinten alueelle, lantionpohjaan ja suurille lihaksille pakaroissa ja reisissä. 
Sallin satulatuolilla istuessa kulma lantiossa on n. 135 astetta. Skottilais-kanadalaisen tutkimuksen mukaan haitaton kulma selän ja reisien välillä on 135 astetta tai suurempi. Tämä todettiin magneettikuvauksien avulla, joissa koehenkilöt istuivat toimistotuoleissa eri asennoissa.
Keskiraollista satulatuolia Salli Systems mainostaa sanoen sen olevan selän ja sukuelinten terveydelle haitattomin istuinvaihtoehto.
Vienti.
Yritys vie Salli Satulatuoleja yli 70 maahan (2/2020) 
Salli Systems medioissa.
Yhdysvaltalaiskoomikko Conan O'Brien esitteli Salli-satulatuolia ja sen valmistajan tekemää videota "The Tonight Show" -viihdeohjelmassaan kesällä 2009.
Yhdysvaltain oikeusministeriö

Yhdysvaltain oikeusministeriö (, lyh. DOJ) on Yhdysvaltain hallinnon lainvalvonnasta ja liittovaltion laillisesta edusta, yleisestä turvallisuudesta, rikollisuuden ehkäisyydestä, oikeudenmukaisista rangaistuksista ja oikeudenmukaisesta ja puolueettomasta oikeudenkäytöstä vastaava toimeenpano-osasto. DOJ valvoo liittovaltion lakien noudattamista.
Oikeusministeriön johtajana toimii Yhdysvaltain oikeusministeri.
Historia.
Ministeriö perustettiin 1. heinäkuuta 1870. Oikeusministeriön päämaja on "Robert F. Kennedy Department of Justice Building" ja se sijaitsee Washingtonissa. Sen jälkeen kun presidentti Donald Trump painosti Jeff Sessionsin eroamaan marraskuussa 2018, virkaatekevänä ministerinä on ollut Matthew G. Whitaker. Seuraavaksi oikeusministeriksi Trump on nimittänyt William Barrin, mutta senaatti ei ole vielä vahvistanut nimitystä. Apulaisoikeusministeri Rod Rosenstein on luopumassa virasta, kun uusi oikeusministeri nimitetään. Uudeksi ministeriksi valittiin maaliskuussa 2021 Merrick Garland.
Giovanny Espinoza

Giovanny Patricio Espinoza Pabón (s. 12. huhtikuuta 1977 Charguayaco, Ecuador) on ecuadorilainen jalkapalloilija, pelipaikaltaan keskuspuolustaja.
Pelaajaura.
Pelatessaan LDU Quiton joukkueessa, Espinoza onnistui voittamaan liigamestaruuden vuonna 2004. Hänen lempinimensä on "La Sombra", joka suomeksi tarkoittaa "varjoa". Nimi tulee hänen suuren kokonsa vuoksi, minkä johdosta hän myös luo suuren varjon.
25. tammikuuta 2007 Espinoza siirrettiin LDU Quitosta alankomaalaiseen Vitesseen, jossa hän korvasi Ruud Knolin. Hän allekirjoitti sopimuksen kesäkuulle 2008. Ensimmäisen ottelunsa joukkueessa hän pelasi 10. helmikuuta 2007 SC Heerenveeniä vastaan.
Kesäkuussa 2009 Espinoza siirtyi edellisestä joukkueestaan Barcelona SC:stä Englannin Valioliigaan Birmingham Cityyn kaksivuotisella sopimuksella. Hän teki debyyttinsä 25. elokuuta Southamptonia vastaan pelatussa ottelussa, mutta sen jälkeen hän oli kauan vaihtopelaajan roolissa.
12. tammikuuta 2010 hänen sopimuksensa Birminghamin kanssa mitätöitiin, ja Espinoza siirtyi Chilen pääsarjassa pelaavaan Unión Españolaan pelattuaan vain kahdessa ottelussa Birminghamin joukkueessa.
Maajoukkue.
Espinoza teki debyyttinsä Ecuadorin maajoukkueessa vuonna 1996, vain viikon sen jälkeen kun täytti 19 vuotta. Hän pelasi myös MM-kilpailuissa 2002 ja 2006, joista jälkimmäisissä hän kuului joukkueen avauskokoonpanoon kaikissa neljässä ottelussa. Hän pelasi maajoukkueessa 90 ottelua ja teki niissä kolme maalia.
Espinoza on myös pelannut Ecuadorin joukkueessa Copa Américan mestaruusturnauksessa vuosina 2001, 2004 ja 2007.
85585 Mjolnir

85585 Mjolnir on pieni Maan lähelle tuleva asteroidi, joka luokitellaan Apollo-asteroideihin. Se luokitellaan mahdollisesti vaarallisiin asteroideihin koska se tulee lähimmillään astronomisen yksikön päähän Maasta. Asteroidi ohittaa Maan vuonna 2023 noin 6,5 miljoonan kilometrin päästä.
Mjolnirin löysi R. Tucker vuonna 1998. Pikkuplaneetta sai nimensä skandinaavisen mytologian Thor-jumalan Mjölnir-vasaran mukaan. Ennen nimeämistään asteroidi tunnettiin tunnuksella 1998 FG2. Koska Mjolnirin absoluuttinen magnitudi (H) on 21,407, sen läpimitta on todennäköisesti vain 130:nen ja 300:n metrin välillä.
Tuki- ja liikuntaelinsairaudet

Tuki- ja liikuntaelinsairaus (TULES, engl. "musculoskeletal disorder, MSD") on sairaus tai oireyhtymä, joka vaikuttaa osaan tai koko tuki- tai liikuntaelimeen. Tuki- ja liikuntaelinsairaus saattaa iskeä esimerkiksi selkään, polvi- tai lonkkaniveleen taikka hartioihin. 
Tuki- ja liikuntaelimistön vaivat ovat tavallisimpia työhön liittyviä terveysongelmia sekä Suomessa että muissa maissa. 
Tuki- ja liikuntaelinsairauden oireet voivat johtua esimerkiksi tulehduksesta. 
Voimankäyttöä tai toistuvaa taikka yksipuolista lihastyötä vaativissa ammateissa kuten esimerkiksi rakennuksilla tai karjatiloilla työskentelevät kuuluvat tuki- ja liikuntaelinsairauksien suurimpiin riskiryhmiin. 
Suomi ja muut länsimaat.
Noin viidesosa suomalaisista kärsii vähintään yhdestä tuki- ja liikuntaelinsairaudesta. Nämä sairaudet ovat yleisimpiä eläkeikäisten keskuudessa, joista kolmannes kärsii tuki- ja liikuntaelinsairauksien aiheuttamista toimintakyvyn vajauksista. 
Krooninen alaselkäoireyhtymä on Terveyden ja hyvinvoinnin laitoksen mukaan Suomen yleisin tuki- ja liikuntaelinsairaus. Suomen aikuisväestöstä 17 % sairastaa sitä. 
Käsikäyttöisen pyörätuolin käyttäjillä esiintyy noin kuusi kertaa tavallista enemmän olkapääkipua. Myös niska-, kyynärpää-, ranne-, käsi- ja alaselkäkivut ovat yleisiä. Lähes joka toisella pyörätuolin käyttäjällä esiintyy olkapään vammoja ja kiputiloja kuten kiertäjäkalvosimen repeämiä, jännetulehduksia ja jänteiden rappeutumista. Olkapäävaivojen riski on havaittu olevan suorassa yhteydessä pyörätuolilla liikutun ajan kanssa ja kipujen esiintymisen todennäköisyys kasvaa pyörätuolivuosien määrän kasvaessa.
Vain noin 0,7 prosenttia työikäisistä suomalaisista on selkäkivun perusteella myönnetyllä työkyvyttömyyseläkkeellä. TULES oli kuitenkin yleisin syy sairauspäivärahan myöntämiselle vuosina 2004–2008. Kela maksoi vuonna 2008 TULES-oireiden aiheuttamien sairauspoissaolojen vuoksi 15,20 euron suuruista sairauspäivärahaa yhteensä 5,4 miljoonalta päivältä eli yhteensä noin 82 miljoonaa euroa. Tuki- ja liikuntaelinsairauksien yrityksille aiheutuvista kustannuksista ei ole tehty virallisia arvioita.
Noin 10–15 prosenttia nuorista urheilijoista kärsii alaselkäkivusta.
Riskitekijät.
Voimankäyttöä tai toistuvaa taikka yksipuolista lihastyötä vaativissa ammateissa kuten esimerkiksi rakennuksilla tai karjatiloilla työskentelevät kuuluvat tuki- ja liikuntaelinsairauksien suurimpiin riskiryhmiin. Myös puutteellinen palautuminen työn rasituksista voi johtaa tuki- ja liikuntaelinsairauksien syntyyn. Hyvät vaikutusmahdollisuudet työaikoihin vähentävät tuki- ja liikuntaelinoireiden riskiä. Esimerkiksi vuorotyön yksilöllinen työvuorosuunnittelu auttaa työntekijöitä nukkumaan paremmin ja vähentää sairauspoissaoloja.
Myös liian viileä sisäilma saattaa aiheuttaa lihas- ja nivelkipuja.
Karhulan uimahalli

Karhulan uimahalli on Kotkan Karhulan kaupunginosassa sijaitseva uimahalli. Halli valmistui 1978. Pääaltaan pituus on 25 metriä. Lisäksi hallissa on lastenallas, kylmäallas ja kaksi kuntosalia. Pääaltaan hyppytorni on kolmen metrin korkeudella ja pomppulauta yhden metrin korkeudella. 
Karhulan uimahallissa tehtiin merkittävä peruskorjaus vuosina 2009–2010. Pääaltaan matalan puolen pohjaa nostettiin vesiliikunnan helpottamiseksi. Halliin tuli muun muassa hissi, kaksi invasaunaa, kirkasvalohuone ja kaksi kuntosalia.
Karhulan uimahallin pihalle sijoitettiin peruskorjauksen jälkeen ennen Karhulan torilla sijainnut Esko Heikkilän veistos "Portsari ja kaksonen".
Radmila Manojlović

Radmila Manojlović () (s. 25. elokuuta 1985 Požarevac, Serbia, Jugoslavia) on serbialainen pop folk-laulaja. Kasvaessaan kylässä nimeltään Četereže, hän alkoi laulaa klubeissa ja häissä ympäri Serbiaa (ansaitakseen rahaa perheelleen, jolla oli taloudellisia vaikeuksia) heti kun oli käynyt peruskoulun. Opiskeluaikanaan lukiossa hän oli yksi parhaita oppilaita.
Vuonna 2004 hän osallistui kilpailuun nimeltä "Zvezde Granda" ("Grandin tähdet"). Hän putosi ennen finaalia. Vuonna 2007 hän tuli finaalissa toiseksi. Hän on julkaissut vain kaksi kappaletta: ”Nikada više” (”Ei koskaan enää”), albumilla 12 muun finalistin ja semifinalistin kanssa ”Bole ove usne neverne” (”Nämä uskottomat huulet satuttavat”), esiintyi ”Grand festivaaleilla”.
Manojlović opiskelee taloutta Belgradissa.
Manojlovic seurustelee serbialaislaulaja Milan Stankovićin kanssa.